Send link til artiklen via e-mail

Send link til artiklen via e-mail

De er knap så grønne, som de ser ud.

For hos AffaldPlus i Næstved, der genanvender madaffald fra seks sjællandske kommuner, har de problemer med de grønne bioplastposer.

- Bioplastikposerne har en tendens til at gå i meget små stykker, siger Ole Andersen, der er energichef ved AffaldPlus.

På anlægget sorterer man alle typer poser fra madaffaldet. Men bioplastikposerne er så skrøbelige, at de er svære at sortere fra den såkaldte biopulp, der sendes videre til biogasanlæggene.

Artiklen fortsætter under billedet.

Disse små stykker plastik kommer fra bioposer. Foto: Lars Andersen - TV ØST

Og det kan have konsekvenser for miljøet.

- Hvis det her er i biopulpen, når det køres til biogasanlægget, så kører det her også med ud på landbrugsjord, siger Ole Andersen.

AffaldPlus anbefaler almindelige affaldsposer

De almindelige plastikposer er mere solide end bioplastikposerne. Derfor anbefaler AffaldPlus nu almindelige plastikposer.

- Det gør heller ikke så meget for vores anlæg, for vi kan sagtens sorterer en nettopose fra, siger Ole Andersen.

Mængden af plastik i biopulpen overholder dog miljøstyrelsens egne grænseværdier.

Artiklen fortsætter under billedet.

Ole Andersen fra AffaldPlus i Næstved anbefaler nu de almindelige affaldsposer.

Slagelse Kommune leverer deres affald til Affald Plus. I flere år har kommunen delt bionedbrydelige plastikposer ud til borgerne, men nu dropper kommunen de grønne poser og går tilbage til almindelig genanvendt plast.

- Vi følger anbefalingerne, der kommer fra affaldsselskabet i forhold til behandling af vores madaffald, og derfor vælger vi selvfølgelig plastikposer, eftersom det er det, de anbefaler, siger Gurli Møller, der er miljømedarbejder i Slagelse Kommune.

Læs også Find din kommune: Så meget affald er der samlet op fra naturen

Slagelse Kommune forsøgte at tænke grønnere med bioposerne.

- Det, mente vi jo, var det mest miljøvenlige, fordi de kunne opløses i naturen, hvis nu det endte der, lyder det fra Gurli Møller.

Det kræver politisk handling

Ifølge miljøorganisationen Plastic Change er der stor forskel på plastikposerne.

Nogle poser bryster sig af at være bionedbrydelige, så de forgår i naturen.

- Men det kræver altså stadig nogle temmelig høje temperaturer, som man sjældent vil finde i naturen, siger Claudia Sick, der er biolog hos Plastic Change.

- Man tror jo, at man gør miljøet en tjeneste ved at købe de her poser, men det gør man ikke i virkeligheden.

Artiklen fortsætter under billedet.

Claudia Sick fra Plastic Change mener ikke, at man gør naturen en tjeneste ved at bruge de grønne bioposer.

De grønne bioposer har indtil nu ellers været den mest miljøvenlige vej.

- Det, synes jeg, er meget øv. Man får dem jo leveret og satser på, man gør noget godt for miljøet, siger Claus Elkjær fra Næstved.

- Der bliver vi jo vildledt igen som forbrugere, fordi vi tror, vi betaler ekstra for noget, der er godt, lyder det fra Susanne Lauland fra Næstved.

Spørger man Plastic Change er der brug for handling.

- Forbrugerne har simpelthen ikke noget valg i dag. Det er politisk og noget kommunerne skal arbejde med, siger Claudia Sick.